S-208/2008

Mál þetta höfðaði sýslumaðurinn á Akranesi með ákæru 28. maí 2008 á hendur ákærða, Á-kk-þgf G-kk-þgf, kt. ..., Melbæ 10 í Reykjavík. Málið var dómtekið 23. september sama ár.

Ákærða er gefið að sök umferðar- og fíkniefnabrot framin í Hvalfjarðarsveit miðvikudaginn 9. apríl 2008 „með því að hafa:

I.

Um kl. 21:30 ekið bifreiðinni VR-510, undir áhrifum bannaðra ávana- og fíkniefna, norðvestur Vesturlandsveg frá Hvalfjarðargöngum og Akrafjallsveg uns lögreglan stöðvaði aksturinn á móts við Kirkjuból.

Í blóðsýni sem tekið var úr ákærða í framhaldi af handtöku mældist magn amfetamíns 60 ng/ml og tetrahýdrókannabínóls 4,7 ng/ml og í þvagsýni greindist amfetamín og kannabínóíðar. Amfetamín, tetrahýdrókannabínól og kannabínóíðar eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða samkvæmt þessum ákærulið þykir varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Á sama tíma og I. töluliður greinir haft í sínum vörslum 0,90 g af tóbaksblönduðu kannabisefni í bifreiðinni VR-510 á Akrafjallsvegi á móts við Kirkjuból er lögreglan hafði afskipti af honum vegna brots er I. töluliður ákærunnar tilgreinir en lögreglan fann efnið við leit í bifreiðinni í framhaldi af handtöku ákærða.

Brot ákærða samkvæmt þessum ákærulið þykir varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 232/2001 og nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006.

Þess er krafist að ákærði sæti upptöku á ofangreindu 0,90 g af tóbaksblönduðu kannabisefni samkvæmt 6. mgr. 5. gr. laga nr. 65/1974 sbr. lög 68/2001 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum í öllum atriðum. Eru því efni til að leggja dóm á málið samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákæru.

Samkvæmt sakavottorði hlaut ákærði dóm 6. desember 2006 fyrir brot gegn 219. gr. almennra hegningarlaga. Þá hefur ákærði tvívegis gengist undir viðurlög hjá lögreglu fyrir brot gegn lögum um ávana- og fíkniefni og 37. gr. umferðarlaga. Loks gekkst ákærði undir viðurlög fyrir dómi 6. maí 2008 fyrir brot gegn 1., sbr. 2. mgr. 45. gr. a. umferðarlaga, nr. 50/1987. Var refsing þá ákveðin 140.000 króna sekt, auk þess sem ákærði var sviptur ökurétti í 12 mánuði frá þeim degi að telja. Brot þau sem ákærði hefur nú verið sakfelldur fyrir voru framin áður en hann gekkst undir umrædda viðurlagaákvörðun. Verður ákærði því gerður hegningarauki, sbr. 78. gr. almennra hegningarlaga.

Refsing ákærða þykir að broti hans virtu hæfilega ákveðin 150.000 króna sekt til ríkissjóðs og komi tólf daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt með vísan til 101. og 102. gr. umferðarlaga nr. 50/1987, að svipta ákærða ökurétti í sex mánuði frá 6. maí 2009 að telja.

Þá verður fallist á kröfu ákæruvaldsins um upptöku á haldlögðum fíkniefnum, svo sem nánar greinir í dómsorði.

Samkvæmt 1. mgr. 165. gr. laga nr. 19/1991, verður ákærði loks dæmdur til greiðslu sakarkostnaðar eftir yfirliti lögreglu um sakarkostnað, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, Á-kk-nf G-kk-nf, greiði 150.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í sex mánuði frá 6. maí 2009 að telja.

Ákærði sæti upptöku á 0,90 g af tóbaksblönduðu kannabisefni sem lögregla lagði hald á við rannsókn málsins.

Ákærði greiði 142.618 krónur í sakarkostnað.

B-kk-nf B-kk-nf